Folketing
2002-10-03

Men jeg tror også, at mange af de mennesker, som gør knuder og vrider sig lidt ved tanken om, at vi skal udvide EU, give fri bevægelighed for varer, personer og befolkninger, rent faktisk glemmer den fare, der ligger i, at vi, der er født i 1970'erne, slet ikke opererer med krig som en risiko i vort billede af Europa. Vores generation har aldrig oplevet krig i vores nærområde. Derfor tror vi heller ikke rigtig på, at den kan opstå igen. Vi har godt nok stadig en stor aldersgruppe, som godt ved, at demokrati og flerpartisystemer ikke er nogen selvfølge i Europa, for vi husker Muren. Vi, der har rejst i de tidligere Warszawapagtlande, ved også, hvad der var bag Muren. Men det vil vores generations børn jo aldrig helt komme til at forstå. Spørg bare de skoleelever, som vi fra tid til anden viser rundt her på Christiansborg, om de kan forholde sig til, hvad der egentlig skete, da Muren faldt. Det kan de ikke rigtig.